
2013 m. kovo 15 d. pranešimas VIR

ERK ragina Vyriausybę taisyti viešųjų pirkimų klaidas ir trūkumus

Europos reikalų komitetas (ERK) ragina Vyriausybę imtis priemonių pašalinti Europos Audito rūmų ataskaitos išvadose ir rekomendacijose nurodytas Europos Sąjungos (ES) lėšų panaudojimo klaidų priežastis bei kritiškai įvertinti Lietuvos teisės aktų proporcingumą siekiamų tikslų atžvilgiu. Komitetas ypatingą dėmesį Vyriausybei siūlo skirti viešiesiems pirkimams bei pirminių patikrų kokybės trūkumų šalinimui. 

Toks sprendimas priimtas šiandien komiteto posėdyje, kuriame Europos Audito rūmų narė Rasa Budbergytė pristatė ataskaitą apie 2011 finansinių metų ES biudžeto vykdymą. Ataskaitoje konstatuota, kad 2011 m. ES finansinės ataskaitos teisingos, tačiau nustatytas reikšmingas 3,9 proc. su lėšų panaudojimo teisėtumu ir tvarkingumu susijęs klaidų lygis (2010 m. klaidų lygis 3,7  proc.). Europos Komisijos ir ES valstybių narių, įskaitant ir Lietuvos, kontrolės sistemos buvo efektyvios tik iš dalies, nes beveik kas antrame auditorių patikrintame mokėjime iš ES biudžeto nustatyti teisės aktų pažeidimai. 

